Tharman Shanmugaratnam
Tharman Shanmugaratnam Res apud Vicidata repertae: Nativitas: 22 Ianuarii 1957; Singapura Patria: Singapura Familia Genitores: Kanagaratnam Shanmugaratnam; Tharman Shanmugaratnam, litteris Tamulicis தர்மன் சண்முகரத்தினம், nomine Sinico 尚达曼 Shàng Dámàn (Singapurae natus die 25 Februarii 1957) est oeconomus internationalis et politicus Singapurae. Religioni Hinduicae haerens, e familia Srilancensi Tamulica ortus, Tharman Shanmugaratnam filius est pathologi Kanagaratnam Shanmugaratnam. Scholam Anglosinensem frequentavit. Alumnus est scholae scientiarum oeconomicarum et politicarum Londiniensis universitatumque Cantabrigiensis et Harvardianae. Londinii Cantabrigiaeque morans in rebus politicis agebat, eo tempore se socialistam esse confitens. In Singapuram reditus usque in annum 2001 iuxta Regimen argentarium Singapurense(en) operam dedit. Iam director factus, eo anno se retraxit parlamentoque Singapurae legatus est. Minister ab eruditione anno 2003, minister a vectigalibus anno 2007, primus minister vicarius anno 2011, minister co-ordinationis politiae oeconomicae socialisque anno 2015 creatus est. Praesidatum anno 2023 petivit, bono successu: ergo praeses Singapurae a die 14 Septembris 2023 meret.